CELEX: 62020TN0510
Language: sl
Date: 2020-08-14 00:00:00
Title: Zadeva T-510/20: Tožba, vložena 14. avgusta 2020 – Fachverband Spielhallen in LM/Komisija

5.10.2020   
            
            
               SL
            
            
               Uradni list Evropske unije
            
            
               C 329/23
            
         
      Tožba, vložena 14. avgusta 2020 – Fachverband Spielhallen in LM/Komisija
      (Zadeva T-510/20)
      (2020/C 329/42)
      Jezik postopka: nemščina
      
         Stranke
      
      
         Tožeči stranki: Fachverband Spielhallen eV (Berlin, Nemčija) in LM (zastopnika: A. Bartosch in R. Schmidt, odvetnika)
      
         Tožena stranka: Evropska komisija
      
         Predlogi
      
      Tožeči stranki Splošnemu sodišču predlagata, naj:
      
                  —
               
               
                  razglasi ničnost izpodbijanega sklepa v delu, v katerem je tožena stranka dokončno zavrnila pritožbo tožeče stranke v zvezi z ukrepom 3, to je zmanjšanjem davka na gospodarske dejavnosti in davka na dohodke oziroma davka od dohodkov pravnih oseb, kot posledica odbitka zneskov, plačanih v okviru odtegnitve dobička v skladu s členom 14 SpielbankG NRW, od davčne osnove za te davke v Severnem Porenju Vestfaliji, in s tem ni želela začeti postopka formalne preiskave v zvezi s tem ukrepom;
               
            
                  —
               
               
                  toženi stranki naloži, naj nosi stroške tožeče stranke.
               
            
         Tožbeni razlogi in bistvene trditve
      
      S to tožbo se predlaga razglasitev ničnosti sklepa Komisije C(2019)8819 final z dne 9. decembra 2019 o državni pomoči SA.44944 (2019/C ex 2016/FC) – Davčna obravnava upravljavcev igralnic v Nemčiji in državni pomoči SA.53552 (2019/C ex 2019/FC) – Domnevno jamstvo za upravljavce igralnic v Nemčiji (jamstvo za gospodarsko trajnost) – Nemčija.
      Tožeči stranki v utemeljitev tožbe navajata en sam tožbeni razlog, s katerim zatrjujeta, da je Komisija kršila njune postopkovne pravice, ker je zavrnila začeti postopek formalne preiskave, ravno tako v zvezi z ukrepom 3. Ta tožbeni razlog je razdeljen na štiri dele:
      
                  —
               
               
                  Neupoštevanje ciljev sodne prakse Unije pri kvalifikaciji odtegnitve dobička na podlagi člena 14 SpielbankG NRW, v starejši različici, kot davka – vzpostavitev napačne premise za preiskavo.
               
            
                  —
               
               
                  Neizvedba uvrstitve odtegnitve dobička na podlagi člena 14 SpielbankG NRW, v starejši različici, kot davka na podlagi upoštevnih določb nemškega prava.
               
            
                  —
               
               
                  Neprimernost argumentov, ki jih je tožena stranka navedla v podporo opredelitvi odtegnitve dobička kot davka.
               
            
                  —
               
               
                  Razlikovanje med splošnimi in posebnimi davki od dohodkov – zamenjava razmerja pravilo – izjema.